Þann 6. desember nk. útskrifast nemendur úr námsbrautinni Ökukennaranám til almennra réttinda . Ökukennaranámið er þriggja missera námsbraut sem er ætluð þeim sem vilja afla sér þekkingar og hæfni til þess að fá löggildingu til að annast ökukennslu fyrir flokk B ( fólksbifreið / sendibifreið ) . Á dögunum fluttu nemendur lokaverkefni sín fyrir bekkinn . Verkefnin voru fjölbreytt og áhugaverð en þar voru skoðuð ýmis álitamál sem tengjast ökukennslu . Heiða Millý Torfadóttir flutti verkefnið „ Af hverju ættu heyrnalausir ekki að mega keyra bíl ? “ , þar sem hún skoðaði hvort einhver ástæða ætti að vera fyrir því að heyrnalausir ættu ekki að keyra bíl og hafði hún með sér táknmálstúlk til halds og trausts . Heiða Millý fræddi gesti um hvernig ökukennsla heyrnalausra fer fram og lagði hún áherslu á að nauðsynlegt væri fyrir ökukennara að hafa skilning og lágmarkskunnáttu á táknmáli ásamt því að kunna að nýta táknmálstúlk . Að lokum velti hún upp hugmyndinni hvernig gatnakerfið liti út ef heyrnalausir fengju að hanna það . Önnur athyglisverð verkefni voru meðal annars hvort ástæða sé til að innleiða sérstök námskeið vegna endurnýjunar ökuréttinda eldri ökumanna , áhættuhegðun ungra ökumanna , áhættuþætti í umferðinni , hvort litur bíla hafi áhrif á umferðaröryggi , umferðarfræðslu í grunnskólum ásamt fleiri áhugaverðum viðfangsefnum . Mikil gleði ríkti þessa tvo daga sem útskriftarnemar fluttu verkefnin sín og er eftirvænting mikil vegna útskriftarinnar . Við óskum nemendum innilega til hamingju með áfangann .